钦定古今图书集成/历象汇编/乾象典/第077卷 > 性理会通 > 《雷赋》李颙
## 钦定古今图书集成/历象汇编/乾象典/第077卷 > 性理会通 > 《雷赋》李颙

“伊青阳之肇化兮，陶万殊于天壤。结郁蒸以成雷兮，
鼓訇棱之逸响。应万风以相薄，包群动而为长。乘云
气之郁蓊兮，舒电光之炯晃；惊蛰虫之始作兮，惧远
迩之异象。”尔其发也，则腾跃喷薄，砰磕隐天。起伟霆
于霄际，催劲木于岩巅。驱宏威之迅烈，若崩岳之阗
阗。斯寔阳台之变化，固《大壮》之宗源也。若乃骇气奔
激，震响交搏；𣸣沦隐辚，崩腾磊落。来无辙迹，去无阡
陌。君子恐惧而修省，圣人因象以制作。审其体势，观
其曲折。轻如伐鼓，轰若走辙。嶪犹地倾，繣似天裂。比
五音而无当，较众响而称杰。于是上穆下明，顺天承
法。戒刑狱以致亨，孰非善而可慑。正震体于东方，立
不易之恒业。“豫行师”而景奋，解宥过而人协。